 **Jõgeva- ning Järvamaa ettevõtjad on 11.septembril oodatud Pajusi mõisa ait-kuivatis toimuvale
tööstuse digitaliseerimise ja personalijuhtimise digiauditeid
tutvustavale infoseminarile.**

Tänapäevase majanduse arenguid iseloomustab Tööstus 4.0 rakendamine, mille eesmärgiks on riigi ja ettevõtete konkurentsivõime tugevdamine. Konkurentsitihedates tarneahelates eeldavad rahvusvahelised firmad juba täna ka oma Eesti koostööpartneritelt kõrget digitaliseerituse taset.

Siinkohal ei ole ettevõtetel jõukohane ega otstarbekas kõiki digitaliseerimisega kaasnevaid muutusi korraga ette võtta. Oluline on välja selgitada eelseisvate parendusprojektide prioriteetsus ja nende läbiviimise järjekord, sest lisaks uutele tarkvaralahenduste juurutamisele tuleb panustada ka sisemiste protsesside pidevale tõhustamisele.

Kõike ei ole võimalik lahendada tarkvara abil, mistõttu on digitaliseerimisega sama oluline protsessides osaleva personali üha kvaliteetsem juhtimine, et inimestes peituvat potentsiaali kõige tõhusamalt ära kasutada.

**Sooviga aidata Jõgeva- ning Järvamaa ettevõtetel hinnata oma tänast olukorda, leida üles optimeerimist vajavad kohad ja panna paika olulised arengusuunad, pakuvad Jõgevamaa Arendus- ja Ettevõtluskeskus ning Järvamaa Arenduskeskus ettevõtjatele võimalust teha läbi regionaalsed tootmis- ja tööstusettevõtete digitaliseerimise ja personalijuhtimise auditid.**

Auditite eesmärgiks on tutvustada ettevõtete juhtidele tootmise digitaliseerimise ulatust, fikseerida hetkeseis oma ettevõtetes ning tuua välja tootmise digitaliseerimise ja personalijuhtimise väljakutsed, mis seisavad Jõgeva- ning Järvamaa ettevõtetel ees. Auditid on Jõgeva- ning Järvamaa ettevõtetele **tasuta**!

**DIGITALISEERIMISE JA PERSONALIJUHTIMISE AUDITITE SISSEJUHATAV INFOSEMINAR**

**Kuupäev: 11.september 2019
Kellaaeg:** 10.00-14.00

**Koht:** Pajusi mõisa ait-kuivati (Pajusi, Põltsamaa vald, Jõgeva maakond)

**Auditites ja infoseminaril osalemine on tasuta, kuid vajalik on eelregistreerumine hiljemalt 04.septembriks, mida saab teha** [**siin**](https://forms.gle/rkhV3DmjUwqwXvzq8)**.**

**INFOSEMINARIL KÄSITLETAVAD TEEMAD:**

* Tööstus 4.0 olemus ja arengutrendid.
* Tootmise automatiseerimine ja tööstusrobootika.
* Digitaaltehnikate kasutamine tootmises: vajadus ja otstarbekus.
* Ettevõtte digiauditi olemus ja selleks ettevalmistamine.
* Näitlik digiauditi tulemuste tutvustus ja nende interpretatsioon.
* Auditi ajakava tutvustus.
* Küsimused ja diskussioonarutelu.
* Personalijuhtimise aktuaalsus ja väljakutsed tänapäeva ning tuleviku
tööstuses.
* Personalijuhtimine kui protsess ja selle võtmevaldkondade ülevaatlik tutvustus.
* Erinevate valdkondade esmane hinnang sisetunde põhjal (võimalus
võrrelda hiljem oma tulemusega).
* Näitliku raporti ja soovituste tutvustus.
* Auditi ajakava tutvustus.

 **TOOTMISE DIGITALISEERIMISE JA PERSONALIJUHTIMISE AUDITITE TEGEVUSTE KIRJELDUS:**

Tootmise digitaliseerimise eesmärgiks on integreeritud tootmine, mis võimaldab erinevate allüksuste eesmärgipärast ja ladusat koostööd, tootmistsükli (tellimuse teostuse tsükli) kestvuse lühendamist, automatiseerida tootmist ning seeläbi tõsta ettevõtte konkurentsivõimet. Tootmise digitaliseerimise taset näitab erinevate digitaaltehnikate (kliendisuhete halduses CRM, tootmise ettevalmistamisel CAD/CAM, ERP, PLM, tootmisseadmete halduses CMMS, lao- ja logistikasüsteemides WMS, jms) kasutamise ulatus vertikaalse (tellimuse täitmine) ja horisontaalse (tootmine) väärtusahela ulatuses.

Olukorrast ülevaate saamiseks ja lahenduste leidmiseks ettevõtetes aitab kaasa süsteemne lähenemine, mille aluseks on arenduskeskuse [**IMECC**](https://btk0kxff.smai.ly/redirect/j9im41R3g3Yb04Vd2g1PxLhDsa9JEWZLx9LjRCt2AM5-RJiq01C9Yfvq4_X-Q-TnxZZclSg5q1Gk4SpGPOlfDY9iz2TSfKfxirRZNQDaS9AFG4Sxp3FnYfocHn0G7uzoe0ry99_JGp2mm7b8DlbSKQ%2C%2C/) (Innovaatiliste Masinaehituslike Tootmissüsteemide Tehnoloogiate Arenduskeskus) poolt väljatöötatud internetipõhised analüüsivahendid. Need võimaldavad otseselt aru saada ettevõtte digitaliseerimise tasemest, selle vajaduspõhisusest ning teha täiendavalt järeldusi ettevõtte tootlikkuse, automatiseerimise taseme, klastripõhise majandamise võimalikkuse, ettevõttesiseste kitsaskohtade jms kohta.

Ettevõttele on oluline adekvaatselt hinnata olukorda, fikseerida peamised kitsaskohad ning kaardistada oma vajadused ja võimalused. Digiaudit viiakse läbi veebipõhise küsimustikuna, mis hõlmab ettevõtte väärtusahelat iseloomustavaid tegevusi (protsesse) ja digitaaltehniliste vahendite (ka infotehnoloogiliste) kasutamise ulatust nende tegevuste (protsesside) teostamisel ettevõttes.

Personalijuhtimise auditi tulemusel saab ettevõte hea ülevaate personalijuhtimise hetkeseisust ettevõttes. Väljatöötatud personalijuhtimise audit on esimene samm, aitamaks ettevõtetel hinnata oma organisatsiooni personalijuhtimise “tervist”. Selle eesmärk on tuua ettevõtete tähelepanu inimressursside efektiivsema kasutamisega seotud tegevuste olulisusele ning on aluseks edasiste konkreetsete arendustegevuste planeerimisel juba konkreetsetes ettevõtetes.

**INFOSEMINARIL KÄSITLETAVAD TÖÖSTUS 4.0 TEEMAD:**

* Digitaliseeritus kliendisuhete halduses (CRM)
* Digitaliseeritus planeerimises ja ressursihalduses (ERP, MRP)
* Võrgulahenduste kasutamine ettevõttes
* Toote kvaliteedikontrolli digitaliseerimine (CAQ)
* Digitaliseeritus tootmise seiresüsteemis (MES)
* Digitaliseeritus vertikaalse ja horisontaalse väärtusahela integratsioonis
* Tootmisprotsessi digitaliseeritus (CPS)
* Tootmislogistika ja laomajanduse digitaliseerimine (WMS)
* Seadmete haldus ja hooldus (CMMS)
* Kvaliteeditagamise ja kvaliteedikindlustamise digitaliseerimine (LIMS)

**INFOSEMINARIL KÄSITLETAVAD PERSONALIJUHTIMISE TEEMAD:**

* Strateegia
* Personaliplaneerimine ja -andmed
* Värbamine ja valik
* Töötajate arendamine
* Töötajate hoidmine
* Töökeskkond ja -ohutus
* Kommunikatsioon ja tagasiside
* Töösooritus
* Tasustamine
* Tulemuste juhtimine

**AUDITITE TEGEVUSED KOOSNEVAD NELJAST ETAPIST:**

* Ettevõtte digitaliseerimise olemust, taset ja vajadust mõõtvat auditit ning personalijuhtimise auditit tutvustav seminar Pajusi mõisa ait-kuivatis **11.septembril 2019**.
* Digitaliseerimise ning personalijuhtimise auditite läbiviimine ja administreerimine, vastanud ettevõtete vastuste kokkuvõte ja koondraport.
* Kokkuvõtete ja üldistuste tegemine ning võimalike tegevussuundade selgitamine. Sõltuvalt valimi esinduslikkusest ka järeldused Jõgeva ning Järva maakondade kohta.
* Lõpuseminar koos digitaliseerimisauditi tulemuste esitamisega, sihtgrupile suunatud kokkuvõtlik esitlus, personalijuhtimise auditi tulemuste analüüs ning enamlevinud kitsaskohtade osas üldiste soovituste andmine Järvamaal Mäos, Sämmi grillis **23.oktoobril 2019**.

**Soovime edu ja usume, et analüüs aitab Teie organisatsiooni paremale käekäigule kaasa!**

Lisainformatsioon:

|  |  |
| --- | --- |
| **Sandra Saviauk**Turundus- ja arendusjuhtJõgevamaa Arendus- ja EttevõtluskeskusTel. 5866 0146E-post: sandra@jaek.ee | **Ermo Brecher**ettevõtluskonsultantJärvamaa ArenduskeskusTel. 515 8238E-post: ermo.brecher@arenduskeskused.ee  |